Številka: 0611-5/2024-6

Splošna bolnišnica »dr. Franca Derganca« Nova Gorica

Ulica padlih borcev 13a

5290 Šempeter pri Gorici

Datum: 14. 2. 2024

Na podlagi 43. b člena Zakona o sistemu plač v javnem sektorju (ZSPJS)[[1]](#footnote-1) izdaja inšpektorica, v postopku **inšpekcijskega nadzora v Splošni bolnišnici »dr. Franca Derganca« Nova Gorica,** Ulica padlih borcev 13a, 5290 Šempeter pri Gorici, ki jo zastopa direktor █, naslednji

**Z A P I S N I K**

**O INŠPEKCIJSKEM NADZORU**

Vsebina

[I. Inšpekcijski nadzor 2](#_Toc157591189)

[II. Razlog inšpekcijskega nadzora 2](#_Toc157591190)

[III. Pravne podlage za uvrščanje delovnih mest in nazivov v plačne razrede in za odpravo plačnega stropa 2](#_Toc157591191)

[1. Uvrščanje delovnih mest in nazivov v plačne razrede 2](#_Toc157591192)

[2. Odprava plačnega stropa 3](#_Toc157591193)

[IV. Ugotovitve inšpektorice 4](#_Toc157591194)

[1.Javna uslužbenka █ 4](#_Toc157591195)

[V. Pojasnilo SB NG 5](#_Toc157591196)

[VI. Ugotovitve 5](#_Toc157591197)

[VII. Odrejeni ukrepi 6](#_Toc157591198)

[VIII. Pouk o pravnem sredstvu 6](#_Toc157591199)

# Inšpekcijski nadzor

Inšpektorica mag. Saša Bole, inšpektorica višja svetnica (v nadaljevanju: inšpektorica), je v Splošni bolnišnici »dr. Franca Derganca« Nova Gorica (v nadaljevanju: SB NG) opravila inšpekcijski nadzor na podlagi določb ZSPJS.

Inšpekcijski nadzor je inšpektorica opravila 31. 1. 2024 v prostorih Inšpektorata za javni sektor, Tržaška 21, Ljubljana. Inšpektorica je sestavila Osnutek zapisnika o inšpekcijskem nadzoru, št. 0611-5/2024-4 z dne 31. 1. 2024 in ga dne 5. 2. 2024 posredovala SB NG v izjasnitev s predlogom, da do 12. 2. 2024 posredujejo morebitne pripombe k osnutku zapisnika. Inšpektorat za javni sektor do izdaje tega zapisnika s strani SB NG ni prejel nobenih pripomb.

# Razlog inšpekcijskega nadzora

Inšpektorat za javni sektor je v Načrt dela za leto 2024 med sistemske inšpekcijske nadzore vključil tudi sistemski inšpekcijski nadzor v NG – in sicer nadzor nad uvrščanjem v plačne razrede po odpravi plačnega stropa (nad 57. plačnim razredom) za javno uslužbenko █.

# Pravne podlage za uvrščanje delovnih mest in nazivov v plačne razrede in za odpravo plačnega stropa

### Uvrščanje delovnih mest in nazivov v plačne razrede

Za uvrščanje delovnih mest in nazivov v plačne razrede v plačni skupini **E** velja pravilo določeno  
v drugem odstavku 13. člena ZSPJS, ki določa, da se delovna mesta oziroma nazivi v plačnih  
skupinah D, E, F, G, H, J in K ter v plačnih podskupinah C1, C2, C3, C5 in C6 uvrščajo v plačne  
razrede s kolektivno pogodbo dejavnosti, v plačni skupini C4 z uredbo in v plačni skupini I z  
uredbo ali s kolektivnimi pogodbami.

Nadalje četrti odstavek 13. člena ZSPJS določa, da se delovna mesta oziroma nazivi v  
sistemizacijah uvrščajo v plačne razrede v skladu z uvrstitvijo v kolektivni pogodbi za javni sektor  
in kolektivno pogodbo, ki velja za uporabnika proračuna. Če je v sistemizaciji predvideno delovno  
mesto oziroma naziv, ki ga ureja kolektivna pogodba za drugo dejavnost, se v sistemizaciji  
upošteva uvrstitev v plačni razred iz te kolektivne pogodbe. Izjema so delovna mesta javnih  
uslužbencev v javnem zavodu RTV Slovenija, ki se uvrščajo v plačne razrede s kolektivno  
pogodbo, ki jo skleneta v imenu delodajalca generalni direktor javnega zavoda in v imenu  
delojemalcev reprezentativni sindikati v javnem zavodu (5. odst. 13. člena ZSPJS) in delovna  
mesta in nazivi v obveščevalnih in varnostnih službah, ki niso uvrščeni v plačne razrede s  
kolektivno pogodbo dejavnosti, ampak se uvrščajo v plačne razrede s splošnim aktom organa, h  
kateremu da soglasje vlada. Akt se ne objavi (6. odst. 13. člena ZSPJS).

Iz navedenega izhaja, da se delovna mesta v plačnih skupinah D, E, F, G, H, J in K ter v plačnih  
podskupinah C1, C2, C3, C5 in C6 v plačne razrede uvrščajo najprej s kolektivnimi pogodbami,  
šele nato z aktom o sistemizaciji, pri čemer delodajalec oz. proračunski uporabnik v aktu o  
sistemizaciji delovnih mest ne sme sistemizirati delovnega mesta, ki ni določeno v ustrezni  
kolektivni pogodbi ali drugem aktu iz tretjega odstavka 7. člena ZSPJS (četrti odstavek 7. člena  
ZSPJS).

Ravnanje delodajalca pri določitvi plač posameznega javnega uslužbenca ureja 3. člen ZSPJS.  
Na podlagi drugega odstavka 3. člena ZSPJS se plača določi s pogodbo o zaposlitvi, odločbo  
oziroma sklepom, tako da se v pogodbi, odločbi oziroma sklepu določi pravna podlaga za  
določitev plače in posameznih delov plače, plačni razred in druge sestavine plače v skladu z  
ZSPJS, predpisi in drugimi akti, izdanimi na njihovi podlagi ter kolektivnimi pogodbami, višino  
posameznih elementov plače na dan sklenitve pogodbe, izdaje sklepa oziroma odločbe in  
usklajevanja plače. V tretjem odstavku istega člena je določeno, da se v pogodbi o zaposlitvi,  
odločbi oziroma sklepu javnemu uslužbencu in funkcionarju ne sme določiti plače v drugačni  
višini, kot je določena z zakonom, predpisi in drugimi akti, izdanimi na njihovi podlagi ter  
kolektivnimi pogodbami. V petem odstavku istega člena pa je določeno, da če je določilo o plači  
v pogodbi o zaposlitvi, odločbi oziroma sklepu v nasprotju s tretjim odstavkom tega člena, se  
uporabljajo določbe zakonov, predpisov in drugih aktov, izdanih na njihovi podlagi ter kolektivnimi pogodbami, s katerimi je določena plača javnega uslužbenca ali funkcionarja, kot sestavni del te  
pogodbe, odločbe ali sklepa.

V obravnavani zadevi so v skladu z 2. točko Dogovora o ukrepih na področju plač in drugih  
stroškov dela v javnem sektorju za leti 2022 in 2023 (Uradni list RS, št. 136/22) ter realizacije 2.,  
3., 4. in 9. člena Sporazuma o razreševanju stavkovnih zavez in o realizaciji Dogovora o nujnih  
ukrepih na področju plač v dejavnosti zdravstva in socialnega varstva in nadaljevanju pogajanj  
stranke kolektivne pogodbe dne 22. 12. 2022 sprejele Aneks h Kolektivni pogodbi za dejavnost  
zdravstva in socialnega varstva Slovenije (Uradni list RS, št. 165/22; v nadaljevanju kolektivna  
pogodba), s čimer so se dogovorile za spremembo uvrstitev delovnih mest in nazivov. Med drugim  
so se dogovorile za uvrstitev delovnih mest in nazivov plačne podskupine E1 v plačne razrede, ki  
se uporablja od 1. januarja 2023 do 31. marca 2023, in za uvrstitev delovnih mest in nazivov  
plačne podskupine E1 v plačne razrede, ki se uporablja od 1. 4. 2023.

S spremembo kolektivne pogodbe za dejavnost zdravstva in socialnega varstva Slovenije je prišlo do uvrščanja delovnih mest v višje plačne razrede. Ker ZSPJS ne vsebuje pravil, ki bi določala  
ravnanje delodajalca v primerih, ko zaradi spremembe kolektivne pogodbe pride zgolj do uvrstitve  
delovnih mest v višje plačne razrede, je inšpektorica pri presoji dolžnega ravnanja izhajala iz  
uveljavljene sodne prakse.

Vrhovno sodišče RS je v sodbi št. RS VIII Ips 77/2019 z dne 12. 5. 2020 zavzelo stališče, da *ker  
je pri tožniku z izvedbo Stavkovnega sporazuma prišlo zgolj do preimenovanja delovnega mesta  
in dviga izhodiščnega plačnega razreda delovnega mesta za tri plačne razrede (iz 35. na 38.  
plačni razred), nova določitev plačnega razreda ni odvisna od razlage zakonskih določb o  
„prenosu“ plačnih razredov napredovanj, kot veljajo in se uporabljajo za primer premestitve na  
drugo delovno mesto (odgovor na revizijsko vprašanje). Toženka bi morala izvesti zgolj preračun  
doseženih napredovanj glede na novo določeni izhodiščni plačni razred tožnikovega delovnega  
mesta*. V isti sodbi je podana še ugotovitev sodišča, da način določitve plačnega razreda javnega uslužbenca v takšnem primeru ni urejen v preostalih določbah ZSPJS, niti v samem Stavkovnem  
sporazumu.

V nadaljevanju so pri obravnavanem javnem uslužbencu predstavljene kolektivne pogodbe in spremembe le-teh na podlagi katerih je prišlo do uvrščanja delovnih mest v višje plačne razrede.

### 2. Odprava plačnega stropa

Z Zakonom o spremembah in dopolnitvah Zakona o sistemu plač v javnem sektorju (Uradni list  
RS, št. 139/22; v nadaljevanju ZSPJS-AA) je zakonodajalec črtal drugi odstavek 7. člena, s čimer  
je odpravil omejitev, ki je določala, da je v plačnih podskupinah od C1 do J3 na delovnih mestih  
in v nazivih mogoče doseči največ 57. plačni razred. V 12. členu ZSPJS-AA je določeno, da se  
spremenjeni 7. člen zakona in nova Priloga 3 zakona začneta uporabljati 1. aprila 2023, do takrat  
pa se uporabljata drugi odstavek 7. člena in Priloga 3 Zakona o sistemu plač v javnem sektorju  
(Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 –  
ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15,  
82/15, 23/17 – ZDOdv, 67/17, 84/18 in 204/21).

V 9. členu v prehodnih in končnih določbah je določil, da lahko javni uslužbenci v skladu s  
spremenjenim 7. členom zakona napredujejo za en ali dva plačna razreda, ko izpolnijo pogoje za  
napredovanje v višji plačni razred po začetku uporabe spremenjenega 7. člena zakona.

Ministrstvo za javno upravo je v pojasnilih št. 0100-118/2023/2 z dne 15. 2. 2023 podalo mnenje,  
da odprava t.i. stropa ne vpliva na pogoje za napredovanje javnih uslužbencev v višji plačni  
razred, ki so določeni v 17. členu ZSPJS in Uredbi o napredovanju javnih uslužbencev v plačne  
razrede (Uradni list RS, št. 51/08, 91/08, 113/09, 22/19 in 121/21) oziroma v splošnih aktih, ki so  
bili sprejeti na podlagi tretjega do petega 17. člena ZSPJS. Prav tako odprava t.i. stropa ne vpliva na datum napredovanja javnih uslužbencev v višji plačni razred. Navedeno pomeni, da bodo  
lahko javni uslužbenci, pod predpostavko, da bodo izpolnjeni pogoji za napredovanje v višji plačni  
razred (potek vsaj triletnega napredovalnega obdobja, ki teče od zadnjega napredovanja in  
pridobitev treh ustreznih ocen) prvič lahko napredovali v višji plačni razred, ki presega 57. plačni  
razred, 1. decembra 2023. Tudi tisti javni uslužbenci, ki so že daljše časovno obdobje uvrščeni v  
57. plačni razred in imajo pridobljenih več ocen delovne uspešnosti, bodo lahko prvič napredovali  
s 1. decembrom 2023, in sicer za enega ali dva plačna razreda. Pri tem se v primeru večjega  
števila ocen delovne uspešnosti upoštevajo tri najugodnejše ocene v obdobju od zadnjega  
napredovanja (smiselno kot to določa četrti odstavek 5. člena Uredbe).

# Ugotovitve inšpektorice

Inšpektorica je v okviru svojih pristojnosti opravila nadzor nad uvrstitvijo javne uslužbenke █ v plačne razrede in izplačili plač.

SB NG je bila pozvana k dostavi vse za predmet nadzora pomembne dokumentacije.

Predstojnik SB NG je direktor █.

Direktor je Inšpektoratu za javni sektor v dopisu, št. 102-1/2024-2 z dne 16. 1. 2024, posredoval zahtevano dokumentacijo.

### 1.Javna uslužbenka █

Javna uslužbenka je od dne 1. 11. 2018 opravljala dela na delovnem mestu E018025 višji zdravnik specialist PPD3 – vodja odseka za hematologijo in onkologijo (izhodiščni plačni razred delovnega mesta je 52) in bila uvrščena v 54. plačni razred, javni uslužbenki je pripadal položajni dodatek v višini 5% osnovne plače[[2]](#footnote-2).

Javna uslužbenka je z dnem 1. 4. 2020 izpolnila pogoje za napredovanje za 2 plačna razreda in bila na delovnem mestu E018025 višji zdravnik specialist PPD3 uvrščena v 56. plačni razred[[3]](#footnote-3).

Iz plačilne liste javne uslužbenke za mesec marec 2023 je razvidno, da je bila na delovnem mestu E018025 višji zdravnik specialist PPD3 uvrščena v 56. plačni razred in da je imela izplačan položajni dodatek v višini 5%.

Aneks h Kolektivni pogodbi za dejavnost zdravstva in socialnega varstva Slovenije[[4]](#footnote-4) določa, da je bilo delovno mesto E018025 višji zdravnik specialist PPD3 od 1. januarja 2023 do 31. marca 2023 uvrščeno v razponu od 52. do 57. plačnega razreda. Od 1. aprila 2023 pa je to delovno mesto uvrščeno v razponu od 54. do 64. plačnega razreda.

Javna uslužbenka je bila z dnem 1. 4. 2023 na delovnem mestu E018025 višji zdravnik specialist PPD3 uvrščena **v 58. plačni razred (54+2+2)**[[5]](#footnote-5).

Javna uslužbenka je z dnem 18. 4. 2023 sklenila pogodbo o zaposlitvi[[6]](#footnote-6) za opravljanje dela na delovnem mestu E018023 višji zdravnik specialist PPD1 – predstojnik internistične službe, vendar najdlje za dobo šestih mesecev, to je do 17. 10. 2023. Od 1. aprila 2023 je to delovno mesto uvrščeno v razponu od 57. do 66. plačnega razreda. Javna uslužbenka je bila na delovnem mestu E018023 višji zdravnik specialist PPD1 uvrščena v 61. plačni razred (57+2+2) in ji je pripadal položajni dodatek v višini 12% osnovne plače.

Iz plačilne liste javne uslužbenke za mesec april 2023 je razvidno, da je bila na delovnem mestu E018025 višji zdravnik specialist PPD3 uvrščena **v 56. plačni razred** in da je imela izplačan položajni dodatek v višini 5% osnovne plače (za 64 ur) ter da je bila na delovnem mestu E018023 višji zdravnik specialist PPD1 uvrščena v 61. plačni razred in da ji je pripadal položajni dodatek v višini 12% osnovne plače (za 56 ur).

Iz plačilnih list za mesece maj, junij, julij, avgust in september 2023 pa, da je bila na delovnem mestu E018023 višji zdravnik specialist PPD1 uvrščena v 61. plačni razred in da ji je pripadal položajni dodatek v višini 12% osnovne plače.

Od 18. 10. 2023 dalje je javna uslužbenka, ki opravlja delo na delovnem mestu E018025 višji zdravnik specialist PPD3 – vodja odseka za hematologijo in onkologijo, pooblaščena za vodenje Internistične službe in ji pripada položajni dodatek v višini 12% osnovne plače[[7]](#footnote-7).

Iz plačilne liste javne uslužbenke za mesec oktober 2023 je razvidno, da je bila na delovnem mestu E018023 višji zdravnik specialist PPD1 uvrščena v 61. plačni razred (za 96 ur) ter da je bila na delovnem mestu E018025 višji zdravnik specialist PPD3 uvrščena v 58. plačni razred (za 80 ur) in da je imela na obeh delovnih mestih izplačan položajni dodatek v višini 12% osnovne plače.

Iz plačilnih list za meseca november in december 2023 pa, da je bila na delovnem mestu E018025 višji zdravnik specialist PPD3 uvrščena v 58. plačni razred.

# Pojasnilo SB NG

SB NG je Inšpektoratu za javni sektor pojasnila:

* da je ob uvrstitvi javnih uslužbencev v plačne razrede po odpravi plačnega stropa dosledno upoštevala navodila Ministrstva za javno upravo,
* da je ob tem en javni uslužbenec, ki je na delovnem mestu E018023 višji zdravnik specialist PPD1 ohranil le 2 napredovanji in bil uvrščen v 59. plačni razred, zoper SB NG sprožil individualni delovni spor,
* ter posredovala Sodbo Delovnega sodišča Koper, št. Pd 138/2023-12 z dne 27. 12. 2023,
* iz navedene sodbe je razvidno, da javni uslužbenec s tožbenih zahtevkom (v katerem je zahteval, da se mu ob odpravi plačnega stropa upošteva 8 napredovanj, ki jih je dosegel v VIII. tarifnem razredu) ni uspel.

# Ugotovitve

Inšpektorica ugotavlja nepravilnosti pri izplačilu plače javni uslužbenki █pri plači za mesec april 2023, ko je bila na delovnem mestu E018025 višji zdravnik specialist PPD3 nepravilno obračunana in izplačana plača za 56. plačni razred (pravilno 58). V aneksu k obstoječi pogodbi o zaposlitvi, z dne 31. 3. 2023, je pravilno določeno, da je javna uslužbenka na delovnem mestu E018025 višji zdravnik specialist PPD3 uvrščena v 58. plačni razred.

# Odrejeni ukrepi

Na podlagi prvega odstavka 43.č člena ZSPJS inšpektorica odreja direktorju SB NG naslednje potrebne ukrepe za odpravo ugotovljenih nepravilnosti:

* da naj v zvezi z nepravilnim obračunom in izplačilom plače javni uslužbenki █ na delovnem mestu E018025 višji zdravnik specialist PPD3 pri plači za mesec april 2023 ukrepa v skladu s 3.a členom ZSPJS,
* da naj o izvedenih ukrepih in finančnih učinkih izvedenih ukrepov poroča v 30 dneh od prejema tega zapisnika.

# Pouk o pravnem sredstvu

Direktor SB NG lahko poda ugovor v roku osmih dni po vročitvi zapisnika.Pisni ugovor se lahko pošlje priporočeno po pošti na Inšpektorat za javni sektor, Tržaška 21, 1000 Ljubljana.

Na podlagi 23. člena Zakona o upravnih taksah (Uradni list RS, št. 106/10 uradno prečiščeno besedilo in 32/16) za ugovor zoper ta zapisnik ni potrebno plačati upravne takse.

|  |  |  |
| --- | --- | --- |
|  | mag. Saša Bole  inšpektorica višja svetnica |  |

Vročiti:

* Splošna bolnišnica »dr. Franca Derganca« Nova Gorica, direktor █, Ulica padlih borcev 13a, 5290 Šempeter pri Gorici, po ZUP-u,
* Ministrstvo za javno upravo, kabinet ministra, Tržaška 21, 1000 Ljubljana, po e-pošti na naslov: [gp.mju@gov.si](mailto:gp.mju@gov.si),
* Ministrstvo za zdravje, Štefanova 5, 1000 Ljubljana, [gp.mz@gov.si](mailto:gp.mz@gov.si), po e-pošti.

1. *Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15, 23/17 – ZDOdv, 67/17, 84/18, 204/21 in 139/22.* [↑](#footnote-ref-1)
2. *Pogodba o zaposlitvi, št. 508-5/2015-12-TH z dne 27. 10. 2018.* [↑](#footnote-ref-2)
3. *Aneks k pogodba o zaposlitvi, št. 508-5/2015-13 z dne 31. 3. 2020.* [↑](#footnote-ref-3)
4. *Uradni list RS, št. 165/22.* [↑](#footnote-ref-4)
5. *Aneks k obstoječi pogodbi o zaposlitvi, št. 508-5/2015-14 z dne 31. 3. 2023.* [↑](#footnote-ref-5)
6. *št. 508-5/2015-16 z dne 14. 4. 2023.* [↑](#footnote-ref-6)
7. *Pooblastilo za vodenje Internistične službe, št. 560-117/2023-1 z dne 17. 10. 2023.* [↑](#footnote-ref-7)